****

**PRIFYSGOL DE CYMRU**

**UNIVERSITY OF SOUTH WALES**

**Cod Ymddygiad Myfyrwyr**

1. **Cyflwyniad**
   1. Dylid darllen y Cod Ymddygiad Myfyrwyr (y Cod) ar y cyd â’r Rheoliadau Ymddygiad Myfyrwyr a’r Rheoliadau Addasrwydd i Ymarfer.
   2. Mae Prifysgol De Cymru wedi ymrwymo i ddarparu profiad o safon uchel i fyfyrwyr, i hybu cydraddoldeb, amrywiaeth a chynhwysiant, ac i feithrin ymdeimlad cryf o gymuned ar gyfer ein myfyrwyr.
   3. Seilir y Cod ar barch at gymuned y Brifysgol, y gymuned leol ehangach, unigolion, eiddo a’r amgylchedd. Disgwylir bod pob myfyriwr yn ymwybodol ohono ac y byddant yn cydymffurfio â’i egwyddorion.

1.4. Mae’r Cod yn darparu arweiniad cyffredinol ar ymddygiad myfyrwyr a chysylltau i’r polisïau a rheoliadau priodol. Nid yw’n cymryd lle unrhyw reoliadau, polisïau na dogfennau cytundebol eraill a gyhoeddwyd gan y Brifysgol.

1. **Cwmpas a Phwrpas**
   1. Mae’r Cod hwn yn berthnasol i holl fyfyrwyr y Brifysgol o ymrestru (neu pan gyrhaeddant y neuaddau preswyl, os yw hyn yn digwydd yn gynharach) hyd at gwblhau eu cwrs yn y Brifysgol (neu adael y neuaddau preswyl, os yw hyn yn digwydd yn hwyrach).
   2. Mae’r Cod hwn yn berthnasol i ymddygiad myfyrwyr ar ac oddi ar gampws/eiddo’r Brifysgol. Mae hefyd yn berthnasol i’r rheiny sy’n byw mewn llety myfyrwyr neu’n ymweld ag ef.
   3. I’r rheiny sydd wedi’u cofrestru ar raglenni astudio proffesiynol megis y gyfraith, nyrsio a bydwreigiaeth, addysg, gwaith cymdeithasol ac ati, sy’n gosod eu safonau proffesiynol neu reoliadau addasrwydd i ymarfer eu hunain, mae’r Cod hwn yn ategu’r safonau, rheoliadau neu ofynion ymddygiad proffesiynol hynny ac nid yw’n cymryd eu lle.
   4. Wrth gymhwyso’r Cod hwn, bydd y Brifysgol yn ceisio cydymffurfio â’r holl ddeddfwriaeth berthnasol sy’n hybu preifatrwydd, cyfle cyfartal a gwrthwahaniaethu.
   5. Gall achosion o gamymddygiad myfyrwyr honedig arwain at roi Rheoliadau Ymddygiad Myfyrwyr ffurfiol y Brifysgol ar waith.
2. **Safonau Ymddygiad Myfyrwyr** 
   1. Mae Siarter Myfyrwyr y Brifysgol yn nodi’r hyn y gall ein myfyrwyr ei ddisgwyl gan y Brifysgol a’r hyn y mae’r Brifysgol yn ei ddisgwyl gan y myfyrwyr.
   2. Disgwylir i bob myfyriwr roi ystyriaeth briodol i anghenion cyd-fyfyrwyr, ymwelwyr a staff a chymysgu’n gadarnhaol â thrigolion lleol.
   3. Disgwylir i fyfyrwyr fod yn ystyriol o bobl eraill, a chydnabod sut y gall eu hymddygiad effeithio ar fyfyrwyr eraill a’r gymuned ehangach.
   4. Disgwylir i fyfyrwyr ddefnyddio pob ffurf ar gyfathrebu llafar, ysgrifenedig a digidol (gan gynnwys cyfryngau cymdeithasol a gwefannau rhwydweithio) yn gyfrifol, gan barchu hawl pobl eraill i breifatrwydd ar bob adeg.
   5. Mae’n bosibl y bydd canlyniadau ychwanegol mewn achosion o gamymddygiad gan fyfyrwyr sy’n dilyn cyrsiau astudio proffesiynol.
   6. Mae gan y Brifysgol berthynas ardderchog â’r heddlu. Os na fydd ymgais anffurfiiol i ddatrys camymddygiad yn effeithiol, neu os yw’r tramgwyddau yn fwy difrifol neu fynych, mae’n bosibl y bydd angen cynnal ymchwiliad troseddol; os felly, bydd y Brifysgol yn rhoi ei chefnogaeth lawn i’r fath weithredu neu’n rhoi cychwyn iddo os yw’n briodol.
3. **Disgwyliadau o ran Ymddygiad**
   1. Disgwylir i’n myfyrwyr weithredu’n briodol ac ymddwyn fel dinasyddion boneddigaidd y Brifysgol a’r gymuned leol. Disgwylir felly y bydd ein myfyrwyr yn cael eu gweld yn llysgenhadon cadarnhaol i’r Brifysgol tra byddant wedi ymrestru ar eu cyrsiau.
   2. Mae’r gweithredoedd a amlinellir yn adran 5 isod, pa un a ydynt yn digwydd ar eiddo’r Brifysgol neu mewn man arall, yn enghreifftiau o ymddygiad nad yw’n dderbyniol gan y Brifysgol ac Undeb y Myfyrwyr, a allant arwain at gychwyn gweithdrefnau ymchwiliol ffurfiol y Brifysgol.
4. **Enghreifftiau o Gamymddygiad**

5.1 Bydd gweithred yn cael ei hystyried yn gamymddygiad, ac felly’n destun camau disgyblu:

* os yw, neu os yw’n debygol o ymyrryd yn amhriodol â gweithredu a gweithgareddau cywir y Brifysgol, neu’r bobl sy’n gweithio neu’n astudio yn y Brifysgol, neu
* os yw’n niweidio neu’n debygol o niweidio enw da’r Brifysgol.

5.2 Gellir gweld enghreifftiau o ymddygiad annerbyniol, pa mor ddifrifol ydynt, y cosbau posibl a sut yr ymdrinnir â hwy yn Rheoliadau Ymddygiad Myfyrwyr y Brifysgol.

5.3 Mae’r canlynol yn rhestr ***anghyflawn*** o enghreifftiau o gamymddygiad posibl, y mae’n bosibl bod rhai ohonynt yn weithred droseddol hefyd:

***5.3.1 Camymddygiad corfforol***

* Dyrnu;
* Cicio;
* Rhoi pelten;
* Brathu;
* Tynnu gwallt;
* Gwthio/Hyrddio.

***5.3.2 Camymddygiad rhywiol***

* Cael neu geisio cael cyfathrach rywiol neu gyflawni neu geisio cyflawni gweithred rywiol heb gydsyniad;
* Rhannu deunyddiau rhywiol preifat rhywun arall heb gydsyniad;
* Cusanu a/neu gyffwrdd yn amhriodol heb gydsyniad;
* Dangos organau rhywiol yn amhriodol i rywun arall;
* Dilyn rhywun yn gyson heb reswm da;
* Gwneud sylwadau nas dymunir o natur rywiol.
  + 1. ***Ymddygiad difrïol/ymosodol***
* Bygythiadau i frifo rhywun arall;
* Unrhyw weithgaredd neu ymddygiad sy’n groes i Gynllun Cydraddoldeb Strategol y Brifysgol neu ei pholisïau Urddas wrth Astudio/Urddas yn y Gwaith, gan gynnwys gweithredoedd o gasineb hiliol, eithafiaeth ddi-drais, eithafiaeth dreisgar a/neu frawychiaeth, a sylwadau difrïol ynghylch rhyw, gogwydd rhywiol, crefydd neu gred, hil, beichiogrwydd, priodas/partneriaeth sifil, ailbennu rhywiol, anabledd neu oedran unigolyn[[1]](#footnote-1);
* Gweithredu mewn ffordd fygythiol a gelyniaethus;
* Honiadau maleisus neu flinderus yn erbyn aelodau eraill o gymuned y Brifysgol
* Defnyddio iaith amhriodol;
* Cysylltu’n rheolaidd â rhywun arall (dros y ffôn, drwy e-bost neu neges destun, neu ar wefannau rhwydweithio cymdeithasol) yn erbyn dymuniadau’r person arall (gweler hefyd Bolisi Cyfryngau Cymdeithasol y Brifysgol: <http://its.southwales.ac.uk/documents/download/6/>).

***5.3.4 Difrod i eiddo***

* Difrodi eiddo’r Brifysgol neu eiddo myfyrwyr eraill, staff neu ymwelwyr

***5.3.5 Cymryd neu ddefnyddio eiddo heb awdurdod***

* Mynediad heb ei awdurdodi i eiddo’r Brifysgol neu ddefnydd heb ei awdurdodi ohono;
* Camddefnyddio eiddo’r Brifysgol (er enghraifft, cyfrifiaduron a chyfarpar labordy) neu fethu â chydymffurfio â rheoliadau TG;
* Prynu neu archebu nwyddau ar ran y Brifysgol heb awdurdodiad priodol.

***5.3.6 Achosi pryder iechyd neu ddiogelwch***

* Gweithredu/diffyg gweithredu a achosodd neu a allai fod wedi achosi difrod difrifol ar eiddo’r Brifysgol neu yn ystod gweithgareddau’r Brifysgol (er enghraifft, ymyrryd â diffoddwyr tân fel nad ydynt yn gweithio neu feddu ar/cyflenwi cyffuriau rheoledig) a chan gynnwys ymyrryd ag unrhyw beth a ddarperir er budd Iechyd a Diogelwch yn y Gwaith yn unol â’r manylion yn y ddogfen [Polisi Iechyd a Diogelwch](http://healthandsafety.glam.ac.uk/Policies_and_Procedures/);
* Gweithredu/diffyg gweithredu a achosodd neu a allai fod wedi achosi pryder iechyd a diogelwch ar eiddo’r Brifysgol neu yn ystod gweithgareddau’r Brifysgol (er enghraifft, ysmygu sigaréts mewn ardaloedd heb eu dynodi);
* Cario arfau posibl, er enghraifft cyllyll, ar gampws prifysgol.

***5.3.7 Rhwystro gweithredol***

* Gweithredu/diffyg gweithredu/datganiad y bwriedir iddo dwyllo’r Brifysgol[[2]](#footnote-2);
* Tarfu ar weithgareddau’r Brifysgol (gan gynnwys gweithgareddau academaidd, gweinyddol, chwaraeon a chymdeithasol) ar eiddo’r Brifysgol neu mewn mannau eraill;
* Tarfu ar swyddogaethau, dyletswyddau neu weithgareddau unrhyw fyfyriwr neu aelod o staff y Brifysgol neu unrhyw ymwelydd awdurdodedig â’r Brifysgol;
* Llwgrwobrwyo neu geisio llwgrwobrwyo aelod o staff y Brifysgol;
* Ymyrraeth amhriodol â gweithgareddau’r Brifysgol (gan gynnwys gweithgareddau academaidd, gweinyddol, chwaraeon a chymdeithasol) ar eiddo’r Brifysgol neu mewn mannau eraill;
* Ymyrraeth amhriodol â swyddogaethau, dyletswyddau neu weithgareddau unrhyw fyfyriwr neu aelod o staff y Brifysgol neu unrhyw ymwelydd awdurdodedig â’r Brifysgol;
* Methu â chydymffurfio â chais rhesymol unigolyn awdurdodedig;
* Methu â rhoi eu henw a chyfeiriad i swyddog neu aelod o staff y Brifysgol pan ofynnir yn rhesymol iddynt wneud hynny gan y swyddog neu’r aelod staff hwnnw wrth gyflawni ei ddyletswyddau.

***5.3.8 Niwed i enw da***

* Ymddygiad sydd wedi neu a allai fod wedi achosi niwed i enw da’r Brifysgol.

***5.3.9 Materion sy’n benodol i’r wlad lle bu’r myfyriwr yn astudio***

* Mae hyn yn cynnwys ond nid yw wedi’i gyfyngu i fethiant i gydymffurfio â chyfreithiau’r wlad lle bu’r myfyriwr yn astudio a methiant i gydymffurfio â pholisïau neu reoliadau, gan gynnwys rheolau y gall rheolwyr eu gosod mewn perthynas â defnyddio cyfleusterau a rennir neu gyfleusterau campws.

1. **Cosbau**

* 1. Os cadarnheir bod rheoliadau’r Brifysgol wedi’u torri, mae’r cosbau sydd ar gael i’r Brifysgol yn cynnwys:
* Ymddiheuriad ysgrifenedig;
* Rhybudd ffurfiol;
* Cyfyngiadau/amodau (er enghraifft, cyfyngu ar gysylltiad);
* Gwahardd/atal y myfyriwr rhag mynd i rannau penodol o’r campws;
* Diarddel o’r Brifysgol.
  1. Mae’r Canllawiau ar gyfer Cymhwyso Cosbau yn rhoi amcan yn unig. Fe fydd achosion pan fydd ymddygiad a gâi ei ystyried yn ddibwys fel rheol mewn gwirionedd yn ddifrifol iawn ac felly’n gofyn am gosb lymach. Yn yr un modd, fe fydd achosion pan fydd ymddygiad a gâi ei ystyried yn ddifrifol fel rheol mewn gwirionedd yn eithaf dibwys ac felly’n gofyn am gosb lai difrifol.
  2. Rhaid i fyfyrwyr gydymffurfio ag unrhyw gosb a osodwyd gan y Brifysgol mewn perthynas ag unrhyw gamymddygiad blaenorol o dan y rheoliadau hyn. Os na fyddant yn gwneud hyn, gall cosb fwy difrifol gael ei gosod.
  3. Gall achosion niferus neu ailadroddus o gamymddygiad fod yn fwy difrifol nag un weithred o gamymddygiad a gellir cymryd casgliadau blaenorol i ystyriaeth wrth benderfynu ar gosbau.

1. **Ymchwilio i Gamymddygiad Honedig gan Fyfyrwyr**

7.1 Mae achosion o gamymddygiad honedig gan fyfyrwyr yn amrywio o ran eu natur a’u cymhlethdod ond os ystyrir ei bod yn briodol fe ymdrinnir â hwy o dan un neu ragor o’r canlynol:

* Y Rheoliadau Ymddygiad Myfyrwyr:

<http://uso.southwales.ac.uk/StudentCasework/RGSC/>

* Y Rheoliadau Addasrwydd i Ymarfer:

<http://uso.southwales.ac.uk/StudentCasework/FTP/>

* Y Gweithdrefnau Disgyblu ar gyfer Neuaddau Preswyl:

<http://studenthalls.southwales.ac.uk/documents/download/130/>

* Y Rheoliadau Addasrwydd i Astudio:

<http://uso.southwales.ac.uk/StudentCasework/FTS/>

* Protocol Atal y Brifysgol:

<https://thehub.southwales.ac.uk/Interact/Pages/Content/Document.aspx?id=4755>

7.2 Mae myfyrwyr sy’n destun ymchwiliad i gamymddygiad honedig yn cael eu cynghori’n gryf i geisio cyngor a chymorth gan Undeb y Myfyrwyr.

1. Dylid nodi bod digwyddiadau sydd ym marn dioddefwyr neu unrhyw arall yn seiliedig ar ragfarn tuag atynt oherwydd eu hil, crefydd, gogwydd rhywiol, anabledd neu hunaniaeth drawsryweddol yn cael eu galw’n digwyddiadau casineb. Pan fydd digwyddiad casineb hefyd yn dramgwydd troseddol, mae’n cael ei alw’n drosedd casineb. Nid yw trosedd casineb yn dramgwydd troseddol benodol ynddi’i hun, yn hytrach mae’n dynodi tramgwydd troseddol fel ymosodiad, aflonyddu, trosedd rywiol, difrod troseddol a phost casineb, yr ystyrir ei fod yn cael ei ysgogi gan elyniaeth neu ragfarn yn seiliedig ar hil, crefydd, gogwydd rhywiol, anabledd neu hunaniaeth drawsryweddol. [↑](#footnote-ref-1)
2. Os cyflawnir gweithred i sicrhau mynediad i’r Brifysgol, e.e. ffugio cymwysterau, ac os nad yw credyd wedi’i ddyfarnu, rhoddir ystyriaeth i hyn drwy gyfrwng y gweithdrefnau derbyn. Os yw credyd wedi’i ennill, ymdrinnir â’r mater drwy gyfrwng y Rheoliadau Ymddygiad Myfyrwyr. [↑](#footnote-ref-2)